mteb/MultiEupSlovakGenderClassification huggingface dataset:
Pani predsedajúca, program Fiscalis je prínosnou spoluprácou v oblasti daní, keďže pomáha odhaľovať daňové podvody, a zároveň rešpektuje daňovú suverenitu členských štátov. Z dát vieme, že niektoré členské krajiny majú s daňovými podvodmi väčšie problémy ako iné. Napríklad rozdiely v relatívnej daňovej medzere DPH sa líšia medzi najlepšími a najhoršími krajinami takmer 50 násobne. Fiscalis preto netreba obmedzovať len na modernizáciu daňovej správy a odhaľovanie podvodov. Tento program má potenciál aj ako nástroj výmeny najlepších praktík medzi členskými štátmi. Technologická modernizácia daňovej správy je len jednou stranou mince. Technika je nástroj, no kľúčom k úspechu je jej čo najefektívnejšie využívanie.
Vážený pán predsedajúci, tridsaťpäťtisíc Bielorusov zažilo za posledný rok nejakú formu štátnej represie: zatknutie, uväznenie, mučenie. A to číslo ukazuje na obrovské hrdinstvo Bielorusov, ktorí zoči-voči brutalite neprestávajú bojovať za európske hodnoty, naše hodnoty slobody a demokracie, deň za dňom. To sme si naozaj pred rokom nedokázali ani predstaviť. Rovnako sme si nedokázali predstaviť, že sa Lukašenkov režim napokon stane aj bezpečnostnou hrozbou pre Európu a pre medzinárodné spoločenstvo. Uniesol lietadlo s európskymi občanmi na palube a teraz najnovšie zneužíva zúfalý osud ľudí utekajúcich pred vojnou, aby destabilizoval európske hranice a schengenský priestor. Druhá vec je, že ani Európska únia nezvláda tú situáciu tak dobre, ako by sme možno čakali. Tie sankčné balíky prichádzali neskoro a stále nezasiahli kľúčové sektory ekonomiky, ktoré držia Lukašenka pri moci, ako napríklad petrochemický priemysel. Aj tá diplomatická a praktická pomoc pre bieloruskú opozíciu a občiansku spoločnosť mohla byť a musí byť omnoho výraznejšia. A my sami sme sa tým, že ešte nemáme dokončenú reformu azylového a migračného systému, stali zraniteľnejšími voči Lukašenkovej cynickej taktike. Kolegovia, v týchto dňoch sa veľa hovorí o schopnosti Európskej únie autonómne brániť vlastné hodnoty a presadzovať vlastné záujmy. A tu máme brutálny diktátorský režim priamo v Európe, ktorý mučí vlastných občanov a destabilizuje hranice EÚ. Ak sa nedokážeme vysporiadať s takouto výzvou, tak potom skutočne neviem, ako chceme byť silný globálny hráč.
Vážený pán predsedajúci, po kríze, ktorou pandémia COVID-19 nepochybne bola, je dôležité zobrať si ponaučenie zo všetkých pozitív a negatív, aby sme pri budúcich krízach konali čo najefektívnejšie. Inovatívny prístup Európskej únie pri zavádzaní COVID pasov bol správnym krokom vpred. Tieto pasy umožnili bezpečný voľný pohyb osôb. Táto iniciatíva bola dobre zrealizovaná a dnes slúži ako inšpirácia ďaleko za hranicami Európskej únie.  Avšak je dôležité spomenúť, že v otázke transparentnosti by sme mohli urobiť viac, napríklad by mohlo pomôcť, ak by Európska únia zaviedla pravidlá, ktoré by zaistili, že zmluvy sú platné až po ich zverejnení. Takýto krok by výrazne zvýšil transparentnosť a umožnil občanom Európskej únie lepšie sledovať a porozumieť rozhodnutiam, ktoré ich ovplyvňujú.
Ďalším bodom programu je správa, ktorú predkladá Anna Donáth v mene Výbor pre občianske slobody, spravodlivosť a vnútorné veci, o návrhu Zmenšujúci sa priestor pre občiansku spoločnosť v Európe [
Vážená pani predsedajúca, je nepochybne dobré, že si stanovujeme ciele pre digitalizáciu. Bohužiaľ, nemáme ich celkom dobre zvolené.  Nemerajú výsledky pre občana. Napríklad cieľ, aby boli kľúčové verejné služby dostupné online. Nestačí predsa, že je služba dostupná online, lebo online služba môže byť urobená tak, že ňou občania stratia viac času, než keby navštívili úrad peši. Kto neverí, nech si prečíta o tom, ako fungovala online služba pre registráciu na vakcináciu proti Covidu na Slovensku, v mojom členskom štáte.  Namiesto toho vhodnejšie by boli ciele, ako napríklad, o koľko sa zvýšila úspora času, klesli náklady alebo o koľko sa zvýšila produktivita práce vďaka digitalizácii. Takéto ciele väčšinou v návrhu chýbajú a myslím si, že je to škoda. Som o tom presvedčený.
Pani predsedajúca, pani komisárka, už od pandémie koronavírusu a teraz od ruskej invázie na Ukrajine hovoríme o nevyhnutnosti posilňovania našej strategickej autonómie v priemyselnej politike a celkovej odolnosti našej ekonomiky. A to, či už s využitím plánov obnovy alebo ďalších európskych fondov. Naša strategická autonómia sa musí opierať o konkurencieschopnú priemyselnú základňu, veľké investície do výskumu a inovácií a hlavne do kľúčových dodávateľských reťazcov, najmä pokiaľ ide o kriticky dôležité suroviny. Dochádza ale k istému búraniu súčasného modelu dodávateľských reťazcov. Predstava, že Európa ešte môže stále lacno vyrábať v Číne, všetko si dovážať na svoje územie a na svojom území mať len čistý priemysel, jednoducho skrachovala. Navyše, my nemôžeme od energetickej závislosti od Ruska prechádzať potom na surovinovú závislosť od Číny. Ak si chceme zachovať nezávislosť, energetickú bezpečnosť a sebestačnosť, musíme využiť všetky dostupné suroviny na našom území. Samozrejme, za predpokladu využitia najmodernejších technológií a postupov šetrných k životnému prostrediu. Európa zaspala vo vlastnej ilúzii obchodnej diplomacie. Celosvetové dodávky čipov od automobilového priemyslu závisia od Taiwanu. Pokiaľ ide o dodávky vzácnych kovov, tu tento trh ovláda Čína. Treba, aby Komisia ďalej pracovala na zozname strategických surovín a takisto treba pokračovať v budovaní rôznych aliancií s partnermi a so všetkými aktérmi zainteresovanými v danej oblasti, čiže baterková aliancia a spomínané ďalšie aliancie, ktoré sa budujú v oblasti surovín alebo aj využitia solárnej energie a vodíka.
Vážený pán predsedajúci. V marci sme prvý raz možno naozaj vážne pocítili, aká krehká je sloboda, ktorú nám zaručuje Schengen, a ktorú sme doteraz brali ako samozrejmosť. Mimoriadna situácia si pochopiteľne vyžadovala mimoriadne riešenia, vrátane kontrol na vnútorných hraniciach. No spôsob, akým členské štáty uzavreli svoje hranice, živelne, nekoordinovane, často bez jasného právneho základu, len zbytočne naštrbil dôveru, ktorú sme budovali roky, desaťročia v Schengen, aj v nás samotných. Asi si treba uvedomiť, že Schengen naozaj nie je nejakým luxusom, nice to have, do dobrého počasia, ale základným stavebným kameňom Európskej únie, našich slobôd a samozrejme aj jednotného trhu. A nič z toho nebude udržateľné, keď prvým inštinktom vlád v akejkoľvek krízovej situácii vždy bude iba unilaterálne a okamžité uzavretie vnútorných hraníc. Musíme sa z tejto skúsenosti poučiť. A teraz je ten moment, keď musíme pracovať na posilnení odolnosti Schengenského priestoru.
Až 63  % obetí fyzických a rasistických útokov policajtov nenájde nikdy odvahu hovoriť otvorene o svojich prípadoch a nahlásiť ich. Jozef Chovanec zomrel po brutálnom zásahu belgickej polície sprevádzanom extrémistickými prejavmi. Dva a pol roka sa v tomto prípade nič nedialo a snažili sa to zakryť, zamiesť pod koberec a nebyť odvahy jeho manželky dodnes by sme ani netušili, čo sa vtedy udialo. V júni sme v Parlamente prijali uznesenie k Georgovi Floydovi, americkému občanovi, fajn, aj ja som to podporila, som veľmi rada, že sme tak zareagovali, ale musím povedať, že pri slovenskom občanovi, občanovi Európskej únie, sme museli spolu s niektorými slovenskými kolegami prekonať množstvo prekážok, ale som rada, že sa nakoniec tým zaoberáme, pretože sme to dlžní Jozefovi Chovancovi a jeho rodine. Podľa niektorých mimovládnych organizácií sú prípady policajnej brutality najčastejšie zamietané pod koberec. V členských štátoch musíme zaviesť nezávislú policajnú inšpekciu, zbierať podrobné dáta a vytvoriť tak bezpečné prostredie pre občanov Európskej únie.
Ďalším bodom programu je vyhlásenie Komisie o Právach detí v dúhových rodinách, a najmä rodičov rovnakého pohlavia v Taliansku (
Pani predsedajúca, rozumiem, že niektorým Európanom po roku pandémie, ktorá obmedzila nám všetkým životy, sa žiada hlasno vyjadriť svoj nesúhlas s nariadeniami, ktoré prijímajú jednotlivé vlády. Nemôžeme však dovoliť, aby im zlosť zatienila oči a uverili fašistom a populistom. Extrémisti dnes robia to isté, čo kedysi robil Hitler. Priživujú sa na nešťastí a hovoria ľuďom to, čo sa im páči, a nie to, čo je potrebné. Dnes nestačí len zachraňovať zdravie a sociálne podmienky či pracovné miesta. Dnes musíme bojovať proti populistom a fašistom, ktorí pod rúškom ľúbivých slov šíria nenávisť, štvú ľudí a popritom získavajú na popularite. Sú medzi nimi tí istí fašisti, ktorí popierajú holokaust. Tí istí agresori, ktorí nabádajú k násiliu na uliciach. Ich ambíciou nie je zachraňovať životy či zdravie ľudí alebo zachraňovať pracovné miesta. Ich jedinou ambíciou je dostať sa k moci, po ktorej túžia. Nenávisť, ktorú neonacisti šíria, je hrozbou, ktorú nemôžeme podceňovať. Sám som ako etnický Róm objektom rôznych útokov. Vyhrážky o fyzickej likvidácii mňa a mojej rodiny zašli tak ďaleko, že sme museli mať policajnú ochranu pred tými istými fašistami a agresormi, ktorí dnes burcujú proti opatreniam. To, čo sa v súčasnosti odohráva nielen v Taliansku, je naliehavou výzvou pre celú Európsku úniu. Musíme lepšie s ľuďmi komunikovať. Ľudia sa nemôžu báť, že skončia bez príjmu v neistote. Musíme sa však postaviť k tým, ktorí šíria ideológiu fašizmu a extrémizmu, ako ku zločincom, pretože fašizmus nemá nič spoločné so slobodou slova. Fašizmus je zločin.
Ďalším bodom programu je tematická rozprava (článok 162 rokovacieho poriadku) o nezákonnom zadržiavaní vodcu opozície v Bulharsku ( Pri tejto rozprave sa nebude uplatňovať postup prihlásenia sa o slovo zdvihnutím ruky a nebudú akceptované žiadne blue cards. Ako prvý v rozprave vystúpi pán Manfred Weber.
Pani predsedajúca, stále meniaci sa pracovný trh vyžaduje nové zručnosti od pracujúcich. Komisia predstavila Európsky rok zručností, ktorého cieľom je podporovať odbornú prípravu, zvyšovanie zručností a prilákanie talentov do Európskej únie. Úspech tohto projektu sa vyhodnocuje podľa počtu podujatí a iných výstupov, čo nie je postačujúce. Malo by sa merať, ako sa zvýšila produktivita pracujúcich vďaka Európskemu roku zručností. Treba napríklad merať, či sa verejné financie investované do zvýšenia schopností vrátia do štátneho rozpočtu prostredníctvom daní a odvodov, napríklad úspešných absolventov. Lepšie merané projekty nám prinesú aj viac výsledkov.
Ďalší bod programu rokovania je správa, ktorú predkladá pán Zdzisław Krasnodębski v mene Výboru pre priemysel, výskum a energetiku, o návrhu nariadenia Európskeho parlamentu a Rady o usmerneniach pre transeurópsku energetickú infraštruktúru, ktorým sa zrušuje nariadenie (EÚ) č. 347/2013 ( Ešte predtým vám chcem pripomenúť, že voľné sedenie sa uplatňuje s výnimkou prvých dvoch radov, ktoré sú pridelené vedúcim skupín. Následne po vložení hlasovacej karty budete môcť požiadať o prihlásenie sa o slovo zdvihnutím ruky a modrou kartou prostredníctvom hlasovacieho zariadenia.  Zároveň by som vám chcel pripomenúť, že vystúpenia v rokovacej sále budú pokračovať z hlavného rečníckeho pultu, s výnimkou prihlásenia sa o slovo zdvihnutím ruky, resp. modrou kartou a procedurálnych námietok.
Pán predsedajúci, kolegovia niektorí, že sa vôbec nehanbíte, prosím vás, prednášať tu tak závažné obvinenia voči niektorým europoslancom bez toho, aby ste predložili čo i len jediný dôkaz o nejakom uplácaní, pretože to sa tu nestalo! Povedzme si, čo je rovno za problém! Týka sa to aj mňa. Viete, čo sa stalo? Viete, čo sa stalo? Prišli novinári z portálu a spýtali sa ma, predstavte si, otázky. A predstavte si, ja som im odpovedal podľa toho, ako politicky cítim a aké názory skutočne mám. To znamená, že si myslím, že vojna na Ukrajine by sa nemala predlžovať. A toto je celý problém! Toto je celý problém, pretože niekomu sa to nepáči. A ja sa vás teda pýtam opačne: Aké navrhujete riešenie, aby sa toto teda neopakovalo? Máme sa pýtať a žiadať tajné služby jednotlivých štátov, aby preverili každého jedného novinára, jeho majetok a jeho účty pred tým, než nám dá nejaké otázky? A potom niekto rozhodne, že komu z nich môžeme odpovedať alebo komu z nich nemôžeme odpovedať? Pretože ľahko sa to hovorí o nejakom podplácaní a o nejakej propagande. Ale keď príde na riešenie alebo niečo podobné, tak ste všetci ticho. Desí ma, aký svet chcete zaviesť. A desí ma, kam to všetko môže dospieť. Chvalabohu, že toto volebné obdobie už je na konci.
Vážený pán predsedajúci, váš návrh vyzýva členské štáty, aby zabezpečili LGBT a „gender indoktrináciu“ už od základnej školy, a to bez informovania či dokonca súhlasu rodičov. Odporúčate umožňovať nezvratné operácie na zmenu pohlavia aj neplnoletej mládeži a chcete to hradiť z povinného zdravotného poistenia. V tejto správe píšete, že môžu existovať tehotní muži. Chcete, aby Európska únia našla peniaze na financovanie kampaní o potratoch, ale nie peniaze na pomoc ženám, aby na tie potraty nemuseli chodiť, a naopak kampane, ktoré odhovárajú ľudí, ženy od potratov alebo od zmeny pohlavia, označujete za dezinformačné alebo dokonca za extrémistické prejavy. Vážení kolegovia, pri všetkej úcte musím povedať od srdca, že tak zvrátenú správu som ešte v živote nečítal. Táto správa nepatrí do legislatívy, patrí do koša.
Ďalším bodom programu je rozprava o šiestich návrhoch uznesenia na tému Nedávna humanitárna situácia a situácia v oblasti ľudských práv v etiópskom Tigraji, najmä situácia detí (
Vážený pán predsedajúci, dezinformácie na sociálnych sieťach sú reálnym ohrozením demokracie. Varujú nás pred tým odborníci, ale aj sú si toho plne vedomí aj občania. A skutočne slobodné voľby a skutočne slobodná kampaň v demokratickej spoločnosti sú bez manipulácie a lží. Nesmieme zabudnúť na to, aké dôsledky mali podobné manipulácie a podobné lži pred 100 rokmi na tejto Európe. A teraz ich neprinášajú anonymné pamflety, ale prinášajú ich sociálne médiá. Preto je nástup deepfake videí taký desivý, pôsobia reálne a pritom sú to lži.  Zo skúsenosti z nedávnej predvolebnej kampane na Slovensku vám môžem povedať, ako sa taký deepfake diskreditujúci jedného z lídrov volieb a bývalých podpredsedov tohto Parlamentu navyše počas moratória dostal k státisícom voličov, čím zasiahol do volieb.  Darmo svetové médiá ako CNN prichádzajú na Slovensko robiť reportáže a bijú na poplach. Sociálne siete, kde sa deepfake šíril, reagovali nezodpovedne a povrchne. A vyšetrovatelia? Podľa slovenských orgánov vraj obsahu videa nikto príčetný neverí.  Preto, vážený pán komisár, občania vám to hovoria jasne: zasahujte, vymáhajte a efektívne postihujte manipulácie a ich šíriteľov, pretože inak na to doplatíme všetci vrátane našej slobody a demokracie.
Vážený pán predsedajúci,  Koľko ďalších žien prišlo o život odvtedy v iných krajinách Európskej únie, o ktorých nemáme bližšie dáta? Koľko žien denne čelí fyzickému a psychickému násiliu? A koľko nahlásených prípadov sa nikdy neobjaví v týchto dátach? Naozaj násilie páchané na ženách je jedným z najväčších problémov, ktorým ako demokratická a moderná spoločnosť čelíme. V Únii dokážeme veľmi efektívne chrániť spotrebiteľov a ich práva, no nedokážeme dostatočne chrániť ženy pred fyzickým a psychickým násilím. Sme na seba hrdí, že sme veľmocou regulácie, ale v mnohých členských štátoch sme nedokázali ratifikovať Istanbulský dohovor. Preto vyzývam Komisiu na urýchlené prijatie opatrení na úrovni EÚ, ktoré budú ekvivalentom toho ratifikovaného dohovoru.
Vážený pán predsedajúci. Videohry patria medzi najrýchlejšie rastúce odvetvie v oblasti kultúry a kreatívneho priemyslu. Veľkosť trhu v Európe sa odhaduje na viac ako 23 miliárd eur, čo je už viac ako v hudobnom či filmovom priemysle. S odvetvím súvisí viac ako 90-tisíc pracovných miest a tento počet neustále rastie. Je preto nevyhnutné, aby sme venovali dostatočnú pozornosť aj tomuto odvetviu a nastavili preň vyvážené pravidlá, ktoré zabezpečia jasné a bezpečné fungovanie trhu s videohrami tak, aby mohlo byť prínosom v oblasti tvorby pracovných miest, kultúry a inovácií. Je dôležité si tiež uvedomiť, že s videohrami sa aktívne stretáva až 73 percent detí vo veku od 6 do 10 rokov a až 84 percent tínedžerov. Potrebujeme preto zároveň vytvoriť dostatočný ochranný mechanizmus pre to, aby sme ochránili tých najzraniteľnejších. Jednak pred nevhodným obsahom, a jednak pred hrozbou závislosti. Je dobrou správou, že práve tento návrh predstavuje aj vyvážený kompromis pre bezpečný rozvoj odvetvia videohier.
Pani predsedajúca, vakcína je nateraz určite najúčinnejším prostriedkom, ako dostať pandémiu koronavírusu a jeho variantov pod skutočnú kontrolu a umožniť našej spoločnosti sa znova otvoriť, a najmä predísť ďalším státisícom obetí na životoch. Všetci sa zhodneme, že okrem vakcinácie a hľadania účinnej liečby je jediným možným prostriedkom, ako sa chrániť pred koronavírusom, sociálny odstup, dezinfekcia, a najmä nosenie účinných ochranných masiek na tvári, najlepšie respirátorov. Iné ochranné masky, najmä priehľadné masky, neboli doteraz vo všetkých štátoch povolené. Tým ale pod našimi očami došlo k ďalšej diskriminácii, a to takmer k úplnému vylúčeniu zo života ľudí s problémami sluchu, ktorí sa tak dostávajú aj do vážnych stavov depresie z nedostatku komunikácie. Títo ľudia totiž potrebujú vidieť čítať z pier, a preto nosenie priehľadných masiek je veľmi dôležité. Musíme preto na úrovni Európskej únie urobiť všetko preto, aby sme túto diskrimináciu čím skôr odstránili a umožnili týmto ľuďom beztak postihnutým pandémiou korony zaradiť sa znova do normálneho života. Európska komisia musí podporiť vývoj, musí takisto podporiť výrobu a nakoniec aj férovú distribúciu týchto priehľadných ochranných masiek vo všetkých štátoch Únie. Samozrejme, tieto masky musia zabezpečovať dostatočnú ochranu pred vírusom nielen pre tých, ktorí ju nosia na tvári, ale aj pre tých, ku komu sa títo ľudia prihovárajú, a preto  homologizácia je naozajstným, by som povedal ochranným a zabezpečujúcim prvkom, aby všetci títo ľudia mohli byť chránení pred touto hnusobou vírusu.
Vážený pán predsedajúci. Nachádzame sa uprostred digitálnej revolúcie, ktorá má zásadný význam pre náš každodenný život. Podľa analýz do troch rokov až štvrtina globálnej hospodárskej činnosti bude tvorená digitálnym sektorom. Za jednu dekádu sa tento pomer zdvojnásobí.  Digitálny trh sa teda vyvíja čoraz rýchlejšie, a je preto dôležité rozvíjať nielen digitálnu infraštruktúru a digitálne zručnosti, ale aj  digitálnu legislatívu. Tá je kľúčová a z tohto hľadiska je predmetný návrh „Digital Services Act“ takou prelomovou legislatívou, že môžeme hovoriť o roku nula pre digitálne pravidlá. Sú tak dôležité, že pri ich správnom nastavení budú tieto naše európske štandardy štandardmi celosvetovými.  Tieto pravidlá musia chrániť nielen občanov, spotrebiteľov, ale mali by aj pomôcť vytvárať nové pracovné miesta, najmä malými firmami, ktoré tradične tvoria najviac pracovných miest. Nie formou absolútnych zákazov, obmedzení, či nárastom byrokracie, ale jasnými pravidlami, ktoré budú funkčné a nastavia jasné pravidlá a povinnosti pre všetkých jej účastníkov.  Samozrejme, v takom dôležitom návrhu je množstvo trecích plôch. Citlivo je nutné nastaviť najmä pravidlá na reguláciu nelegálneho obsahu, aby sa z regulácie nestal nástroj cenzúry. To, čo je nelegálne v offline svete, musí byť zakázané aj online.  Uvedomujem si, aký vážny celospoločenský dopad majú dezinformácie na vývoj spoločnosti, a potrebujeme vytvoriť dostatočný priestor na kvalifikované posúdenie jednotlivých žiadostí, aby sme nedosiahli opačný efekt. Rozumiem aj obavám médií z viacerých ustanovení, keď sa obávajú zhoršenia podmienok pre ich prácu. Ale pripomínam, že tu sa jedná o horizontálnu legislatívu, ktorá je dôležitá a ktorá sa bude ďalej rozvíjať.  Za kľúčovú tiež považujem ochranu našej najväčšej hodnoty, preto podporujem myšlienku, aby reklamy nemohli byť cielené na tých, ktorí ešte nemôžu poskytnúť svoj informovaný súhlas, teda na naše deti.  Som presvedčený, že tento návrh je naozaj kľúčový. Ďakujem všetkým, ktorí k nemu prispeli, a verím, že týmto schválením prispejeme ku spravodlivosti, k transparentnosti a lepšej ochrane občanov v digitálnom svete.
Vážený pán predsedajúci, správa pána Vitanova, pokiaľ sa týka využívania umelej inteligencie v trestnom konaní, je dobrá, je vyvážená, je profesionálne spracovaná. Som teda toho názoru, že skôr dobrá spočíva v tom, že poukazuje na pozitíva umelej inteligencie v trestnom konaní, a poukazuje aj na negatíva. Podľa môjho názoru ako dlhoročného sudcu som toho názoru, že je treba byť opatrný pri použití umelej inteligencie v čase rozhodovania na súde. Tam predsa by mal len prevyšovať ten ľudský prvok, pretože rozhodovať o vine a o treste je vždy individuálne a žiadne algoritmy to asi nemôžu na danú situáciu aplikovať. Veď aj tu v tejto miestnosti pán predsedajúci rozhoduje momentálne z času na čas, musí rozhodnúť, a keby tomu tak nebolo, tak namiesto pána predsedajúceho by tu sedela umelá inteligencia a namiesto europoslancov by sedela umelá inteligencia, pretože na základe algoritmov by sme vedeli, ako máme rozhodnúť. Je treba vyvarovať sa možnostiam zneužitia umelej inteligencie pri ochrane ľudských práv a slobôd, ale v princípe a v zásade je umelá inteligencia prínosom pre boj s kriminalitou a je treba ju podporovať, je treba ju rozvíjať.
Ďalším bodom programu je rozprava o správe, ktorú predkladá Biljana Borzan v mene Výboru pre vnútorný trh a ochranu spotrebiteľa, o návrhu smernice Európskeho parlamentu a Rady, ktorou sa menia smernice 2005/29/ES a 2011/83/EÚ, pokiaľ ide o posilnenie postavenia spotrebiteľov v rámci zelenej transformácie prostredníctvom lepšej ochrany pred nekalými praktikami a lepšieho informovania [
Vážená pani predsedajúca, chcem sa úprimne a bez emócií opýtať, prečo niekto chce nanútiť Slovenskej republike Istanbulský dohovor? Veď predsa jurisdikcia Slovenskej republiky upravuje dôslednejšie a precíznejšie ochranu práv žien pred domácim násilím. A ja viem, o čom hovorím.  Ale je tu aj iný problém, okrem fyzického násilia existuje aj psychické násilie. Tak sa pýtam: je žena, dôchodkyňa, Slovenka, občiankou Európskej únie? No je. Patrí Slovensko do Európskej únie? No patrí. Európska únia má voľné hranice Schengenom? No má. Ako je možné, že naše slovenské ženy, dôchodkyne, ktoré ťažko vyžijú z príjmu, musia chodiť robiť slúžky, opatrovať do Nemecka, opatrovať do Rakúska, trápiť sa. Ale ja som ešte nevidel, aby na Slovensku bola Švédka, Francúzska, Talianka, aby opatrovala našich dôchodcov, aby sa o nich teda starala. Toto je problém na Slovensku. Toto je problém pre ženy na Slovensku. Toto je diskriminácia. Príďte, západoeurópske dámy, na Slovensko, na Oravu, na Gemer, na Spiš, a uvidíte, ako sa tam žije ženám. Príďte opatrovať, príďte do našich hotelov a podobne. Alebo vy ste
Vážený pán predsedajúci, smernica o elektronickom obchode je platná už dvadsať rokov, takže mnohé princípy sa zrejme osvedčili. Napriek tomu diskutujme, ktoré nové európske pravidlá sú potrebné od oblasti online trhovísk až po dezinformácie. Často hovoríme o prínosoch pre ochranu spotrebiteľa, ale nepovieme už to, aké náklady vzniknú spotrebiteľovi. Napríklad zakázať cielenú reklamu znie super. Aký to bude mať ale dopad na spotrebiteľa? Niektoré analýzy tvrdia, že príjmy vydavateľov pri zákaze cielenej reklamy klesnú o viac ako 50 %. Mne z toho vyplýva, že nielen služby, ktoré sú dnes kvázi zadarmo, budú platené, ale aj rôzne ďalšie služby môžu zdražieť. Musíme pri každom návrhu vedieť aj to, aké všetky náklady vzniknú spotrebiteľovi. Preto je dobré, že sa do správy podarilo zaradiť, aby boli pravidlá prijímané s ohľadom na celkový dopad na spotrebiteľa (consumer welfare). Ak sa budeme  tohto pravidla držať, verím, že pomôžeme nielen spotrebiteľovi, ale aj celému európskemu digitálnemu trhu.